Ανακοίνωση για την έναρξη επανεξέτασης των μέτρων αντιντάμπινγκ που εφαρμόζονται στις εισαγωγές ουρίας καταγωγής Ρωσίας

(2000/C 62/06)

Μετά τη δημοσίευση της ανακοίνωσης για την επικείμενη λήξη ισχύος(1) των μέτρων αντιντάμπινγκ που εφαρμόζονται στις εισαγωγές ουρίας καταγωγής Ρωσίας, η Επιτροπή έλαβε αίτηση για την επανεξέταση των μέτρων γι' αυτήν τη χώρα δυνάμει του άρθρου 11 παράγραφος 2 του κανονισμού (ΕΚ) αριθ. 384/96 του Συμβουλίου(2), όπως τροποποιήθηκε τελευταία από τον κανονισμό αριθ. 905/98 του Συμβουλίου(3), (εφεξής "ο βασικός κανονισμός").

1. Αίτηση για την επανεξέταση

Η αίτηση υποβλήθηκε στις 3 Δεκεμβρίου 1999 από την European Fertilizer Manufacturers Association (EFMA) (εφεξής "ο αιτών") εξ ονόματος παραγωγών που αντιπροσωπεύουν το μεγαλύτερο τμήμα της κοινοτικής παραγωγής ουρίας (εφεξής "το υπό εξέταση προϊόν").

2. Προϊόν

Το υπό εξέταση προϊόν είναι η ουρία που υπάγεται προς το παρόν στους κωδικούς ΣΟ 3102 10 10 και 3102 10 90. Οι κωδικοί αυτοί παρατίθενται για πληροφοριακούς και μόνον λόγους.

Η ουρία παράγεται από την αμμωνία και χρησιμοποιείται είτε ως λίπασμα είτε ως πρόσθετη ουσία στις ζωοτροφές (ουρία γεωργικής ποιότητας), ή ως πρώτη ύλη για ορισμένες κόλες και πλαστικές ύλες (ουρία βιομηχανικής ποιότητας).

3. Ισχύοντα μέτρα

Τα μέτρα που ισχύουν σήμερα είναι οριστικοί δασμοί αντιντάμπινγκ που έχουν επιβληθεί με τον κανονισμό (ΕΚ) αριθ. 477/95 του Συμβουλίου(4) υπό μορφή μεταβλητού δασμού που εφαρμόζεται στις εισαγωγές κάτω της ελάχιστης τιμής.

4. Λόγοι επανεξέτασης

Η αίτηση βασίζεται στο επιχείρημα ότι, παρόλο που οι ποσότητες που εξάγει η Ρωσία έχουν μειωθεί σημαντικά από την προηγούμενη έρευνα, η λήξη της ισχύος των μέτρων είναι πιθανό να οδηγήσει στη συνέχιση ή στην επανάληψη της πρακτικής ντάμπινγκ και της ζημίας που προκλήθηκε στον κοινοτικό κλάδο παραγωγής.

Ο αιτών ισχυρίζεται ότι οι ρώσοι εξαγωγείς συνεχίζουν να ασκούν πρακτικές ντάμπινγκ στην ουρία που εξάγεται στην κοινοτική αγορά. Σύμφωνα με περαιτέρω ισχυρισμούς του αιτούντος, οι ρωσικές εξαγωγές σε άλλες αγορές αποτελούν επίσης αντικείμενο ντάμπινγκ, πράγμα που δείχνει ότι θα επαναληφθεί το ντάμπινγκ αν καταργηθούν τα μέτρα.

Λόγω του γεγονότος ότι η κανονικά αξία για τη Ρωσία θα εξεταστεί με βάση τους κανόνες του άρθρου 2 παράγραφος 7 του βασικού κανονισμού, ο αιτών πρότεινε να καθοριστεί η κανονική αξία με βάση την τιμή σε τρίτη χώρα με οικονομία αγοράς.

Ο ισχυρισμός για την άσκηση πρακτικής ντάμπινγκ στηρίζεται επομένως στη σύγκριση μεταξύ των κανονικών αξιών στις Ηνωμένες Πολιτείες Αμερικής, στην Πολωνία και στη Σλοβακική Δημοκρατία και των τιμών εξαγωγής του υπό εξέταση προϊόντος στην Κοινότητα.

Ο αιτών ισχυρίζεται επίσης ότι η λήξη ισχύος των μέτρων θα οδηγήσει ενδεχομένως στην επανάληψη της ζημίας που έχει προκληθεί στον κοινοτικό κλάδο παραγωγής, δεδομένου ότι η Ρωσία έχει σημαντική παραγωγή και μικρή εγχώρια κατανάλωση του προϊόντος. Όντως, η διαθέσιμη ικανότητα εξαγωγών αντιστοιχεί σε πάνω από το ήμισυ της συνολικής κατανάλωσης στην Κοινότητα.

Επιπλέον, ο αιτών ισχυρίζεται ότι η επανάληψη ενδεχομένως εισαγωγών σημαντικών ποσοτήτων από την Ρωσία σε τιμές που αποτελούν αντικείμενο ντάμπινγκ, θα οδηγήσει σε μεγάλη ύφεση τιμών στην Κοινότητα και θα επιδεινώσει την κατάσταση του κοινοτικού κλάδου παραγωγής, που είναι ακόμη επισφαλής παρά την εφαρμογή των μέτρων. Οι τιμές της βιομηχανίας αυτής φαίνεται ότι έχουν μειωθεί κατά πάνω από 40 % από το 1995/1996, με αποτέλεσμα να επιδεινώνεται συνεχώς η αποδοτικότητα.

5. Διαδικασία

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη επανεξέτασης ενόψει της λήξης ισχύος των μέτρων, η Επιτροπή αρχίζει έρευνα σύμφωνα με το άρθρο 11 παράγραφος 2 του βασικού κανονισμού.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνά της, η Επιτροπή αποστέλλει ερωτηματολόγια στον κοινοτικό κλάδο παραγωγής και σε όλες τις ενώσεις παραγωγών της Κοινότητας, στους παραγωγούς-εξαγωγείς και στους εισαγωγείς και σε όλες τις ενώσεις παραγωγών- εξαγωγέων και εισαγωγέων που κατονομάζονται στην αίτηση καθώς και στις ρωσικές δημόσιες αρχές. Τα μέρη που έλαβαν μέρος στην έρευνα που οδήγησε στην επιβολή των ισχυόντων μέτρων τα οποία αποτελούν αντικείμενο της παρούσας επανεξέτασης, θα λάβουν επίσης ερωτηματολόγιο.

Οι ενδιαφερόμενοι παραγωγοί-εξαγωγείς και οι εισαγωγείς που δεν έλαβαν μέρος στην έρευνα που οδήγησε στην επιβολή των ισχυόντων μέτρων καλούνται να επικοινωνήσουν πάραυτα με την Επιτροπή για να διαπιστώσουν κατά πόσον αναφέρονται στην αίτηση. Στην περίπτωση που αναφέρονται στην αίτηση, οφείλουν να ζητήσουν αντίγραφο του ερωτηματολογίου το συντομότερο δυνατό και το αργότερο εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, δεδομένου ότι όλα τα ερωτηματολόγια πρέπει να συμπληρωθούν εντός της προθεσμίας που ορίζεται στην παράγραφο 7 στοιχείο α) της παρούσας ανακοίνωσης. Η αίτηση για την αποστολή ερωτηματολογίου υποβάλλεται γραπτώς στην κατωτέρω διεύθυνση και πρέπει να περιλαμβάνει την ονομασία, τη διεύθυνση, τη διεύθυνση ηλεκτρονικού ταχυδρομείου, τον αριθμό τηλεφώνου, φαξ ή/και τον αριθμό τέλεξ του ενδιαφερόμενου μέρους.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα σχετικά αποδεικτικά στοιχεία.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

γ) Επιλογή τρίτης χώρας με οικονομία αγοράς

Σύμφωνα με το άρθρο 2 παράγραφος 7 του βασικού κανονισμού, προβλέπεται να επιλεγεί κατάλληλη τρίτη χώρα με οικονομία αγοράς για τον καθορισμό της κανονικής αξίας. Από τις τρεις χώρες που πρότεινε ο αιτών, η Επιτροπή θεωρεί τη Σλοβακική Δημοκρατία ως την καταλληλότερη, εφόσον, μεταξύ άλλων, η χώρα αυτή είχε χρησιμοποιηθεί ως ανάλογη αγορά σε προηγούμενη έρευνα. Τα ενδιαφερόμενα μέρη καλούνται να σχολιάσουν την καταλληλότητα αυτής της επιλογής εντός της ειδικής προθεσμίας που καθορίζεται στην παράγραφο 7 στοιχείο β) της παρούσας ανακοίνωσης.

6. Συμφέρον της Κοινότητας

Σύμφωνα με το άρθρο 21 του βασικού κανονισμού και για να καταστεί δυνατό να ληφθεί απόφαση σχετικά με το κατά πόσον η διατήρηση της εφαρμογής των ισχυόντων μέτρων αντιντάμπινγκ αντιβαίνει προς το συμφέρον της Κοινότητας, ο κοινοτικός κλάδος παραγωγής, οι εισαγωγείς, οι αντιπροσωπευτικές ενώσεις τους, οι αντιπροσωπευτικοί χρήστες και οι οργανώσεις καταναλωτών, υπό τον όρο ότι θα αποδείξουν ότι υπάρχει αντικειμενική σχέση μεταξύ της δραστηριότητάς τους και του υπό εξέταση προϊόντος, έχουν τη δυνατότητα, εντός της γενικής προθεσμίας που ορίζεται στην παράγραφο 7 στοιχείο α) της παρούσας ανακοίνωσης, να αναγγελθούν και να παράσχουν πληροφορίες στην Επιτροπή. Σημειώνεται ότι οι τυχόν πληροφορίες που υποβάλλονται δυνάμει του εν λόγω άρθρου λαμβάνονται υπόψη μόνον εφόσον τεκμηριώνονται με συγκεκριμένα αποδεικτικά στοιχεία κατά την υποβολή τους.

7. Προθεσμία

Όλες οι παρατηρήσεις και οι αιτήσεις των ενδιαφερομένων μερών σχετικά με τις επόμενες παραγράφους, πρέπει να υποβληθούν γραπτώς (όχι με ηλεκτρονική μορφή, εκτός αν προσδιορίζεται διαφορετικά), και πρέπει να φθάσουν στην Επιτροπή εντός των προθεσμιών που καθορίζονται κατωτέρω.

α) Γενική προθεσμία

Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία, εφόσον δεν προβλέπεται διαφορετικά, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα των Ευρωπαϊκών Κοινοτήτων, ώστε να μπορέσουν να ληφθούν υπόψη οι παρατηρήσεις τους κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή. Η εν λόγω προθεσμία ισχύει επίσης για όλα τα ενδιαφερόμενα μέρη, συμπεριλαμβανομένων των μερών που δεν κατονομάζονται στην αίτηση, και, επομένως, είναι προς το συμφέρον των μερών αυτών να έλθουν αμέσως σε επαφή με την Επιτροπή.

β) Ειδική προθεσμία για την επιλογή της τρίτης χώρας με οικονομία αγοράς

Τα μέρη της έρευνας που επιθυμούν να σχολιάσουν την καταλληλότητα της Σλοβακικής Δημοκρατίας η οποία, όπως αναφέρεται στην παράγραφο 5 στοιχείο γ) της παρούσας ανακοίνωσης, προβλέπεται ως τρίτη χώρα με οικονομία αγοράς για τον καθορισμό της κανονικής αξίας, πρέπει να υποβάλουν τις παρατηρήσεις τους εντός δέκα ημερών από τη δημοσίευση της παρούσας ανακοίνωσης.

γ) Διεύθυνση αλληλογραφίας της Επιτροπής:

Ευρωπαϊκή Επιτροπή

Γενική Διεύθυνση Εμπορίου

Διευθύνσεις Γ και Ε

DM 24 - 8/37

Rue de la Loi/Wetstraat 200 Β - 1049 Βρυξέλλες Αριθ. φαξ: (32-2) 295 65 05 Τέλεξ: COMEU B 21877.

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός των προθεσμιών που καθορίζονται στην παράγραφο 7 ανωτέρω, ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε κανταφατικά, είτε αποφατικά, με βάση τα διαθέσιμα αποδεικτικά στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη, και είναι δυνατό να χρησιμοποιηθούν τα διαθέσιμα στοιχεία.

(1) ΕΕ C 252 της 3.9.1999, σ. 2.

(2) ΕΕ L 56 της 6.3.1996, σ. 1.

(3) ΕΕ L 128 της 30.4.1998, σ. 18.

(4) ΕΕ L 49 της 4.3.1995, σ. 1.